AQSh-Markaziy Osiyo: Qoradori savdosiga qarshi yangi loyiha
AQSh Davlat kotibi muovini bugun Bishkekda Qirg'iziston rahbarlari bilan uchrashib, yangi, mintaqaviy loyiha haqida gap ochdi.
Chegara nazorati, ichki ishlar xodimlari malakasini oshirish, harbiy almashinuvlar, texnik yordam va xavfsizlik masalalari ustida gap ketdi. "Ikki davlat uzoq yillardan beri bu borada hamkorlik qilib kelayapti va uni davom ettiramiz, kengaytiramiz", - deydi Braunfild. "Bugungi muzokarada Markaziy Osiyoning besh respublikasini hamda Rossiya va Afg'onistonni qamrovchi mintaqaviy rejani muhokama qilib oldik", - deydi diplomat. "Qirg'iziston - geografiya qurboni. Janubda dunyoning eng yirik geroin makoni joylashgan bo'lsa, shimolda uning eng yirik iste'molchisi. Bu regional muammo va unga regional yechim topish kerak. Bizning hukumatimiz bu borada ko'maklashishga tayyor", - deydi AQSh Davlat kotibi muovini. Diplomat ishlab chiqaruvchi deb Afg'onistonga, iste'molchi deya Rossiya va Yevropaga ishora qilmoqda. Rasmiy deydiki, o'tgan besh yil ichida Afg'onistonda Markaziy Osiyo orqali olib o'tilayotgan qoradori hajmi va oqimi oshgan. Afyun va geroin ishlab chiqarish ancha kamaygan, deydi u, ammo qoradori savdosi hamon chaqqon. Savdogarlar ko'rinmas, murakkab bir tizimga ega. Ulardan foyda olayotganlarni tutish va jazolash hukumatlardan kuchli siyosiy iroda talab qiladi. Deyarli har bir respublikada amaldorlar orasida qoradori savdosiga aralashganlar bor deya taxmin qilinadi. Amerika bu kurashda BMT Qoradoriga qarshi idorasi (UNODC) va Markaziy Osiyo Mintaqaviy Informatsiya va Koordinatsiya Markazi (CARIICC) rolini oshirish kerak deb chiqmoqda. Vilyam Braunfild Qirg'izistondan Tojikistonga yo'l olgan va Afg'oniston bilan chegaradosh Sho'robod tumanida yangi tekshiruv punkti ochilish marosimida qatnashgan. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.